25.5.2023
SK
Úradný vestník Európskej únie
C 184/25
1.6.
Využívanie dreva v stavebníctve upevňuje vnímanie protiseizmických vlastností dreva, ktoré sa prejavili v niektorých prípadoch, napríklad počas zemetrasenia na Aljaške v roku 1964.
EHSV je presvedčený, že ľudia žijúci v oblastiach ohrozených zemetraseniami by mali byť nabádaní k používaniu dreva ako stavebného materiálu.
2.
Všeobecné pripomienky 2.1.
Toto stanovisko nadväzuje na všeobecné pripomienky uvedené v stanovisku TEN/794 na tému Výstavba z dreva na zníženie emisií CO2 v stavebníctve.
2.2.
Stavebníctvo je významným prispievateľom k emisiám skleníkových plynov, a tým i dôležitým činiteľom z hľadiska klimatickej škodlivosti.
Emisie vznikajú najmä využívaním fosílnych palív na výrobu tepla a elektrickej energie v budovách a pri výrobe stavebných materiálov.
Je veľmi potrebné prijať opatrenia na zníženie emisií skleníkových plynov v stavebníctve, napr. využívaním energie z obnoviteľných zdrojov, zlepšením energetickej hospodárnosti budov a využívaním udržateľných stavebných materiálov (3).
2.3.
EHSV zdôrazňuje, že v snahe zvýšiť význam dreva vyrobeného udržateľným spôsobom ako stavebného materiálu v stavebníctve by sa mala zdôrazniť potreba udržateľného obhospodarovania lesov na výrobu drevnej suroviny.
Udržateľné obhospodarovanie lesov sa vzťahuje na obhospodarovanie a využívanie lesov takým spôsobom, aby boli environmentálne, hospodársky a sociálne udržateľné.
To znamená, že lesy sa zachovávajú pre súčasné aj budúce generácie a že prírodné zdroje sa využívajú zodpovedne.
Dôležitou súčasťou udržateľného obhospodarovania lesov je zachovanie lesnej biodiverzity a ekosystémových služieb.
Takisto je dôležité obmedziť náchylnosť lesov voči prírodným škodlivým činiteľom, ako sú lesné požiare a zamorenie hmyzom.
2.4.
Z technického hľadiska si drevostavby vyžadujú podstatne menšie množstvo vynaloženej energie v porovnaní s inými stavebnými materiálmi, ako je napríklad betón.
Vynaložená energia je energia použitá na výrobu, prepravu, skladovanie a recykláciu výrobkov.
Zníženie vynaloženej energie znamená, že sa na tieto procesy vynakladá menej energie, čo vedie k zníženiu emisií CO2 a udržateľnejšej spotrebe energie.
Môže to tiež pomôcť zvýšiť konkurencieschopnosť podnikov.
2.5.
EHSV konštatuje, že právne predpisy niekedy bránia rozvoju výstavby z dreva tým, že obmedzujú používanie dreva ako stavebného materiálu alebo ukladajú určité pravidlá a normy, ktoré sú pri drevostavbách ťažko uplatniteľné, alebo stavbu predražujú.
Príkladom je obmedzenie výšky drevostavieb, ktoré sa uplatňuje v niektorých krajinách.
To môže obmedziť možnosti výstavby z dreva a brániť rozvoju inovatívnych drevených konštrukcií.
V oblasti požiarnej ochrany budov nie je prijateľné, aby sa na drevo uplatňovali iné pravidlá posudzovania protipožiarnych vlastností ako v prípade iných materiálov.
EHSV sa zasadzuje za homogenizáciu pravidiel na európskej úrovni bez ohľadu na materiál.
2.6.
Výstavba z dreva môže významne prispieť k intenzívnejšiemu obehovému hospodárstvu, a najmä k cieľu, ktorým je biohospodárstvo, ako sa stanovuje v príslušných politikách EÚ.
V tejto súvislosti je potrebné ďalej rozvíjať rozsah uplatnenia a materiálové vlastnosti dreva a výrobkov na báze dreva.
V tomto procese zohráva zásadnú úlohu najmä recyklovateľnosť výrobkov z dreva.
Čoraz väčší význam však bude nadobúdať aj kombinácia dreva s inými materiálmi.
Európske koordinované a podporované presadzovanie výskumnej spolupráce v oblasti vlastností materiálov a kompozitných materiálov môže v tejto súvislosti zohrávať dôležitú úlohu a stimulovať inovácie.
2.7.
Transformácia našich priemyselných odvetví na sociálne ukotvenú koncepciu Priemysel 5.0 má výrazne technickú stránku.
Digitalizácia (informačné modelovanie budov – BIM), robotizácia a využívanie „učiacich sa“ programov (umelá inteligencia) premenia celý hodnotový reťazec od lesného hospodárstva po stavbu, jej údržbu a recykláciu.
To si vyžaduje právny rámec, pokiaľ ide o všeobecné požiadavky na výrobky, požiadavky na stavebné výrobky a normalizáciu.
Musia sa v oblasti výstavby z dreva koordinovať.
V súlade so sociálnymi cieľmi načrtnutými pre Priemysel 5.0 by sa pri navrhovaní technológií mal technologický vývoj a koncepcie organizácie práce riadiť prístupom zameraným na človeka.
Takisto bude pri tom dôležité systematicky zvažovať potenciálne pozitívne alebo negatívne účinky na zdravé pracovné a životné prostredie už od prvej fázy technologického rozvoja.
(3)
Pozri Meta Thurid Lotz, Andrea Herbst, Matthias Rehfeldt, Kreislaufwirtschaft für die Dekarbonisierung des EU-Bausektors – Modellierung ausgewählter Stoffströme und Treibhausgasemissionen.